Document ID: 32012R0636

REGULAMENTUL (UE) NR. 636/2012 AL COMISIEI
din 13 iulie 2012
de prelungire cu șase luni a aplicării Regulamentului (UE) nr. 161/2012 privind măsurile de urgență pentru protejarea stocurilor de eglefin în apele situate la vest de Scoția
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 2371/2002 al Consiliului (1), în special articolul 7,
întrucât:
(1)
Dovada existenței unei amenințări grave pentru conservarea anumitor stocuri de eglefin în apele situate la vest de Scoția au determinat Comisia să adopte Regulamentul (UE) nr. 161/2012 din 23 februarie 2012 privind măsurile de urgență pentru protecția stocurilor de eglefin în apele situate la vest de Scoția (2), în conformitate cu dispozițiile prevăzute la articolul 7 din Regulamentul (CE) nr. 2371/2002.
(2)
Regulamentul (CE) nr. 2371/2002 prevede că măsurile de urgență nu trebuie să dureze mai mult de șase luni și că o nouă decizie poate fi adoptată de Comisie pentru a le prelungi cu o perioadă suplimentară de cel mult șase luni.
(3)
Motivația care stă la baza adoptării măsurilor de urgență în cauză rămâne valabilă pe durata pescuitului în acest sezon. Altfel, efectele pozitive obținute până în prezent ar putea fi anulate. Deoarece activitățile de pescuit relevante sunt încă în desfășurare, expirarea măsurilor de urgență ar avea ca efect reintroducerea cerințelor privind compoziția capturii, ceea ce ar antrena creșterea aruncărilor înapoi în mare și, prin urmare, o creștere semnificativă a presiunii exercitate de pescuit asupra stocurilor de eglefin și a altor stocuri, întrucât pescarii urmăresc în mod legitim să își debarce cotele.
(4)
Este posibil ca măsurile de protecție permanentă a stocurilor de eglefin vizate de Regulamentul (UE) nr. 161/2012 să nu intre în vigoare înainte de data expirării aplicării regulamentului respectiv. În acest timp, amenințările la adresa conservării stocurilor de eglefin persistă.
(5)
Prin urmare, este necesară prelungirea cu șase luni a măsurilor de urgență prevăzute în Regulamentul (UE) nr. 161/2012,
ADOPTĂ PREZENTUL REGULAMENT:
Articolul 1
Aplicarea Regulamentului (UE) nr. 161/2012 se prelungește până la 25 februarie 2013.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 iulie 2012.

Labels: 20
11
6